На основу члана95.став 1., члана 102. Закона о запосленима у аутономним покрајинама и јединицама локалне самоуправе („Службени гласник РС”, бр. 21/16, 113/17, 113/17 – др. закон, 95/18, 114/21 и 92/23), члана 46. став 1. тачка 7. и члана 56. Закона о локалној самоуправи („Службени гласник РС”, бр. 129/07, 83/14 – др. закон 101/16– др. закон, 47/18 и 111/21– др. закон) и члана 9.став 2. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник РС”, број 107/23), члана 68. и 86. Статута општине Нова Варош („Службени лист општине Нова Варош“ број 4/19 и 4/20) Општинско веће општине Нова Варош, дана 26.08.2024.године, оглашава

**ЈАВНИ КОНКУРС**

**ЗА ПОПУЊАВАЊЕ ПОЛОЖАЈА – НАЧЕЛНИК ОПШТИНСКЕ УПРАВЕ ОПШТИНЕ НОВА ВАРОШ**

**I Орган у ком се радно место попуњава:**

Општинска управа општине Нова Варош

**II Положај који се попуњава**:

Начелник Општинске управе општине Нова Варош

Звање: положај у I групи

**III Опис послова на радном месту:**

**Опис послова**: Руководи, координира, надзире рад Општинске управе и усклађује рад организационих јединица. Врши анализу прописа, планских докумената, извештаја у различитим областима рада Општинске управе у циљу њеног законитог и ефикасног рада.

Обавља и друге послове у складу са законом, Статутом општине, одлукама Скупштине општине, Општинског већа и Председника општине.

**IV Услови за запослење на радном месту**:

У радни однос може се примити лице које испуњава следеће услове:

1. Да је пунолетан држављанин Републике Србије;
2. Да има стечено високо образовање из научне области правних наука на основним академским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;
3. Да има најмање 5 година радног искуства у струци;
4. Да има положен државни стручни испит или правосудни испит;
5. Да није правноснажно осуђивано на безусловну казну затвора од најмање шест месеци;
6. Да лицу раније није престајао радни однос у државном органу, органу аутономне покрајине или јединице локалне самоуправе због теже повреде дужности из радног односа;
7. Да има потребне компетенције за рад на радном месту.

Лице које нема положен државни стручни испит или правосудни испит, може да поднесе пријаву на конкурс, али је дужно да достави доказ о положеном стручном испиту у року од 20 дана од дана истека рока за подношење пријава на конкурс. Ако лице не поднесе доказ о положеном државном стручном испиту, његова пријава ће бити одбачена.

**V Трајање рада на положају**

Рад на положају траје 5 година.

**VI Место рада**

Нова Варош, улица Карађорђева бр. 32

**VII Компетенције које се проверавају у изборном поступку**

У изборном поступку се проверавају опште и посебне функционалне компетенције, понашајне компетенције и мотивација за рад на радном месту.

**VIII Начин провере компетенција**

1. У изборном поступку вршиће се **писаним путем (есеј) и усменим путем (разговор са комисијом)** провера следећих функционалних компетенција:

1. **Општих функционалних компетенција**, и то: Организација и рад органа аутономне покрајине, односно јединице локалне самоуправе у Републици Србији; Пословна комуникација и Дигитална писменост;
2. **Посебних функционална компетенција**: 1) за област рада послови руковођења (*управљање људским ресурсима, , управљање променама*); 2) за радно место (Статут општине Нова Варош, Одлука о организацији Општинске управе Нова Варош, Правилник о организацији и систематизацији радних места у општинској управи, Општинском правобранилаштву општине Нова Варош).

Писана провера врши се путем **есеја.** Након што кандидати предају есеј и електронску презентацију, усмена провера врши се разговором са Конкурсном комисијом.

2. У изборном поступку вршиће се **путем интервјуа базираног на компетенцијама** провера следећих понашајних компетенција:

Управљање информацијама; Управљање задацима и остваривање резултата; Оријентација ка учењу и променама; Изградња и одржавање професионалних односа; Савесност, посвећеност и интегритет; Управљање људским ресурсима и Стратешко управљање.

3. Након провере понашајних компетенција обавиће се **завршни разговор са комисијом (усмено),** на којем ће се вршити процена мотивације за рад на радном месту и прихватање вредности јединице локалне самоуправе.

**IX Докази који се достављају током изборног поступка**

Пре завршног разговора са Конкурсном комисијом кандидати су дужни да доставе, у року од 5 радних дана од пријема позива за достављање доказа, следеће доказе:

1. оригинал или оверену фотокопију дипломе којом се потврђује стручна спрема;
2. оригинал или оверену фотокопију доказа о радном искуству у струци (потврде, решења или други акти којима се доказује на којим пословима, са којом стручном спремом и у ком временском периоду је стечено радно искуство);
3. докази за предност при запошљавању по Закону о правима бораца, војних инвалида, цилвилних инвалида рада и чланова њихових породица.

Службеник (лице које је већ у радном односу у јединици локалне самоуправе) и који се пријављује на јавни конкурс, уместо уверења о држављанству и извода из матичне књиге рођених, подноси решење о распоређивању/именовању/постављењу или решење да је нераспоређен.

Сви докази се прилажу у оригиналу или у фотокопији која је оверена код јавног бележника (у изузетним случајевима, у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

Фотокопије докумената које нису оверене од стране надлежног органа неће се разматрати.

**Напомена:** Орган, по службеној дужности, на основу члана 103. Закона о општем управном поступку („Службени гласник РС”, бр. 18/16, 95/18 – аутентично тумачење и 2/2023 – олука УС), за кандидате прибавља:

1. уверење о држављанству;
2. извод из матичне књиге рођених;
3. уверење МУП-а да кандидат није правоснажно осуђиван на безусловну казну затвора у трајању од најмање шест месеци;
4. доказ о положеном државном стручном испиту за рад у државним органима/доказ о положеном правосудном испиту.

**Ако у Вашој пријави наведете да желите сами да доставите ова документа**, тада их морате доставити у оригиналу или овереној фотокопији, у року од 5 радних дана од дана пријема позива за достављање доказа.

**X Предност код избора кандидата**

На овом конкурсу, предност на изборној листи, у случају једнаког броја бодова кандидата имаће дете палог борца, ратни војни инвалид и борац у складу са чланом 111. Закона о правима бораца, војних инвалида, цивилних инвалида рата и чланова њихових породица („Службени гласник РС, број 18/2020).

**XI Пријава на јавни конкурс врши се на прописаном обрасцу пријаве**

Образац пријаве на овај конкурс доступан је на интернет презентацији Општине Нова Варош (www.novavaros.rs), или га лица у штампаном облику могу преузети на писарници Општинске управе Нова Варош, Карађорђева 32, услужни центар, шалтер бр.2.

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку.

Подносилац пријаве ће бити обавештен о додељеној шифри у року од три дана од пријема пријаве у органу, путем имејл адресе наведене у пријави.

**XII Рок за подношење пријава**

Рок за подношење пријава је 15 дана од дана оглашавања обавештења о јавном конкурсу у дневним новинама “Српски телеграф”.

**XIII Адреса на коју се подносе пријаве**

Општинска управе Нова Варош, са назнаком „За јавни конкурс за попуњавање положаја“. Пријаве се подносе путем поште, на адресу: Општинска управа општине Нова Варош, Карађорђева 32 или непосредно предајом на писарници Општинске управе општине Нова Варош, шалтер број 2.

**XIV Место, дан и време када ће се спровести изборни поступак**

О почетку изборног поступка, кандидати ће бити обавештени путем имејл адресе и телефона, наведених у обрасцу пријаве.

**XV Лице задужено за давање обавештења о конкурсу**:

Љубица Гордић, телефон: 063691789.

\* Неблаговремене, недопуштене, неразумљиве или непотпуне пријаве биће одбачене.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

Овај оглас објављен је на огласној табли Општинске управе општине Нова Варош и на веб презентацији www.novavaros.rs. Обавештење о оглашеном јавном конкурсу за попуњавање положаја објављено је у дневном листу „Српски телеграф.“

**ОПШТИНСКО ВЕЋЕ ОПШТИНЕ НОВА ВАРОШ**

**БРОЈ:06-65/2-1/2024-03 од 26.08.2024.године**

**ПРЕДСЕДНИК**

**Општинског већа**

\_\_\_\_\_\_\_\_\_\_\_\_\_\_\_\_\_\_\_\_\_

**Бранко Бјелић**